《送赵节推沿檄还乡》
宋代·慕容彦逢

蚕月舒以长，麦天和更清。初荷吐香芽，新蒲生紫英。

济济幕中客，眉间黄生明。膏车指乡国，言归奉寿觥。

上堂拜嘉庆，喜雨沦飞甍。斑衣学古戏，芳兰逗春荣。

世态今犹昔，万绪水火争。奔驰浪自苦，心胸沸庖烹。

贤哉吾景崇，养志轻利名。效官求便郡，晨暮请安平。

兹行天所佳，祥烟送晓征。要当感星聚，岂徒资月评。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。